钦定古今图书集成/明伦汇编/人事典/第108卷 > 《礼记》 > 《玉藻》
## 钦定古今图书集成/明伦汇编/人事典/第108卷 > 《礼记》 > 《玉藻》

日五盥，沐稷而𩔁粱。栉用椫栉，发晞用象栉。进机进
羞，工乃升歌。

〈注〉盥，洗手也。沐稷，以淅稷之水洗发也。𩔁粱，以淅粱之水洗面也。椫栉，白木梳也。晞，干也。象栉，象齿梳也。发湿则滑，故用木梳，干则涩，故用象栉也。沐而饮酒曰《机羞》，则笾豆之实也。工乃升歌，以琴瑟而歌焉，既充之以和平之味，又感之以和平之音，皆为新沐气虚致其养也。

浴用二巾，上𫄨下绤，出杅，履蒯席，连用汤，履蒲席，衣
布，晞身，乃屦，进饮。

〈注〉杅，浴盘也。履，践也。蒯席，蒯草之席也。冻，洗也。履蒯席之上，而以汤洗其足垢，然后立于蒲席，而以布干洁其体，乃著屦而进饮也。